Moordenaars van Baaise bejaarde gevonnisArgieffoto (Foto: Unsplash) Twee mans is vandeesweek in die hooggeregshof in Port Elizabeth gevonnis vir die wreedaardige moord op die 86-jarige Anne Smith van dié stad in die Oos-Kaap. Smith is in Mei 2018 in haar huis in Kammapark met ŉ hamer aangeval en het sowat ŉ maand later in die hospitaal aan haar beserings beswyk. Kol. Priscilla Naidu, woordvoerder van die polisie, het in ŉ verklaring gesê Sizwe Jika (28) en Junior Lungisa (20) is Woensdag op aanklagte van moord elkeen tot 25 jaar tronkstraf gevonnis waarvan vyf jaar opgeskort is. Jika is ŉ verdere 20 jaar tronkstraf op aanklagte van roof met verswarende omstandighede en tien jaar op aanklagte van huisbraak en diefstal opgelê. Lungisa is op sy beurt tot ŉ verdere 15 jaar tronkstraf op aanklagte van roof met verswarende omstandighede en drie jaar op aanklagte van huisbraak en diefstal gevonnis. Volgens Naidu sal dié vonnisse gelyklopend uitgedien word. Jika en Lungisa sal dus elkeen 20 jaar tronkstraf uitdien. Naidu het voorheen gesê Jika het ook in Mei verlede jaar skuldig gepleit op ses aanklagte van huisbraak, waarvoor hy reeds tot 16 jaar tronkstraf gevonnis is. Dié misdade is tussen 2011 en 2018 gepleeg. Maroela Media het destyds berig Smith was in ŉ kritieke toestand toe sy ná die aanval in die waakeenheid van ŉ plaaslike hospitaal opgeneem is. Sy het bloeding op die brein gehad. Smith het nooit dermate herstel dat die polisie ŉ verklaring by haar kon afneem nie. Luidens inligting het ŉ buurman van Smith op 28 Mei 2018 omstreeks 13:00 gesien hoe twee mans oor die muur om haar erf in Marthastraat in Kammapark spring. Hy het die verdagtes agternagesit en hulle het ŉ sak met waardevolle besittings, waaronder ŉ skootrekenaar en kameras, laat val. Die buurman en ander inwoners is daarna na Smith se huis, waar hulle haar in ŉ plas bloed op die vloer aangetref het. Sy is vermoedelik met ŉ hamer aangerand toe sy die mans betrap het terwyl hulle haar huis geplunder het. Smith het ten tyde van die voorval saam met haar volwasse seun, wat doof en verstandelik gestrem is, gewoon. Hy is ongedeerd gevind, maar kon nie vir die polisie sê wat gebeur het nie.